<classify> Suleiman ambaye alizikwa jana katika makaburi ya Kisutu jijini Dar es Salaam, aliwahi kuwa Katibu Mkuu wa Simba katika miaka ya 1998-2000, ambako alifanya mabadiliko makubwa kiasi cha kupewa jina na aliyekuwa rais wa Urusi, Boris Yeltsin.Wenyeviti wa Simba kwa nyakati tofauti, Ismail Aden Rage na Hassan Dalali walimlilia Suleiman wakisema kuwa alikuwa kiongozi shupavu na mwenye msimamo wakati wa uongozi wake.Rage alisema Simba imepata pigo kubwa baada ya kuondokewa na mwanachama wake mwenye uwezo mkubwa wa uongozi aliyeipenda klabu hiyo kwa dhati na kuitumikia vizuri wakati wa uongozi wake.Alisema kiongozi huyo alikuwa mkweli na mpenda haki na mwenye msimamo wa hali ya juu katika kutetea maendeleo ya klabu hiyo na hakuwa tayari kuburuzwa na mtu yeyote.Alisema alikuwa kiboko ya makomandoo ambao wanataka kuishi kwa kuitegemea klabu badala ya klabu iwategemee wa nachama hao.Dalali akizungumza na gazeti hili jana alisema kuwa, Simba imepata pigo kubwa baada ya kuondokewa na kiongozi wao wa zamani aliyekuwa na msimamo wa hali ya juu wa kimaendeleo.Alisema Suleiman pamoja na sasa hakuwa kiongozi wa klabu hiyo, lakini bado alikuwa akisaidia kwa hali na mali ili kuhakikisha Simba inasonga mbele.Alisema kuwa Suleiman alipewa kuiongoza Simba baada ya kusimamishwa kwa viongozi kadhaa kutokana na tuhuma mbalimbali, ambapo alipoingia madarakani alifanya mabadiliko makubwa.Dalali alisema Suleiman aliongoza Simba chini ya mwenyekiti Saleh Ghullum sasa marehemu. Nalo Shirikisho la Soka Tanzania TFF, jana lilituma salamu za rambirambi kwa klabu hiyo kutokana na kifo hicho.Katika salamu hizo, TFF imesikitishwa na kifo cha kiongozi huyo, ambaye aliongoza klabu ya Simba SC na kupelekea kupewa jina la utani la Yelstin kutokana na ufanisi wake katika kazi na misimamo akifananishwa na aliyekuwa Rais wa kwanza Urusi wakati huo Boris Yeltsin.TFF kwa niaba ya familia ya mpira wa miguu nchini inawapa pole familia ya Suleiman Said Yelstin ndugu, jamaa, marafiki, uongozi na wanachama wa klabu ya Simba kufuatia kifo hicho, na kusema wako pamoja katika kipindi hiki cha maombelezo, inasema sehemu ya taarifa hiyo ya TFF iliyotolewa na msemaji wake, Baraka Kizuguto.Boris Yeltsin alikuwa rais wa Urusi aliyefanya mabadiliko yaliyojulikana kama perestroika akiwa mpinzani mkubwa wa kisiasa wa Gorbachev.  <topic>: MICHEZO 